Sognepræsten fortæller om Seebergs Hyrder | Lokalavisen Lemvig | Ugeavisen.dk
Du er her: Forside - Lokalavisen Lemvig - Sognepræsten fortæller om Seebergs Hyrder
Anders Thyrring Andersen holder foredrag i Lemvig Valgmenighed 7. januar. PR-foto
Sognepræsten fortæller om Seebergs Hyrder
26. december 2019 kl. 09:57
Lemvig: Ved nytårsmødet i Lemvig Valgmenighed er det sognepræst og litteraturforsker Anders Thyrring Andersen, der er foredragsholder. Her vil han fortælle om "Den Kristne synsvinkel" gennem Peter Seebergs roman "Hyrder". Det sker tirsdag 7. januar i forsamlingssalen.
Aftenen begynder med en kort gudstjeneste kl. 19, som Anders Thyrring Andersen selv står for, og herefter er der foredrag om den danske forfatter Peter Seeberg og romanen fra 1970. Romanen er en fortælling om, at menneskets identitet ikke er den enkeltes ensomme og knusende ansvar, men i positiv forstand er et mellemværende med ens næste og med Gud. Det er en original skildring af det dobbelte kærlighedsbud.
Anders Thyrring Andersen er sognepræst ved Vor Frue Kirke i Aarhus, men han har i mange år undervist og forsket i litteratur. Han har blandet andet modtaget Blicherprisen (2009) og Martin A. Hansen prisen (2011).